**Rinnan leesion poisto vakuumiaspiraatiolla**

Sinulle on varattu aika rintamuutoksen poistoon vakuumineulalla ultraääni- tai mammografiaohjauksessa.

**Tutkimukseen valmistautuminen**

Omega-3 sisältävien luontaistuotteiden käyttö on keskeytettävä viimeistään viikkoa ennen toimenpidettä.

Jos sinulla on verenvuototaipumusta, verenohennuslääkitys (Marevan, Pradaxa, Xarelto), Clopidogrel-lääkitys tai puuduteaineyliherkkyys, ilmoita siitä hyvissä ajoin ennen toimenpidettä lähettävälle poliklinikalle.

Mikäli sinulla on Marevan-lääkitys, muista käydä verikokeissa (INR) joko toimenpidettä edeltävänä päivänä tai viimeistään toimenpideaamuna lähettävän yksikön antaman ohjeen mukaan.

Tuntia ennen toimenpidettä suosittelemme otettavaksi kipulääkettä: Paracetamol 500 mg tai 1 g.

**Tutkimuksen suorittaminen**

Toimenpide valmisteluineen kestää 60 minuuttia. Varsinainen toimenpide kestää noin 15–20 minuuttia. Käyntiin on hyvä varata riittävästi aikaa.

Röntgenhoitaja valmistelee sinut toimenpiteeseen ja rintaradiologi suorittaa muutoksen poiston.

Toimenpiteen aikana olet yleensä makuuasennossa selällään. Ensin rintaradiologi paikallistaa muutoksen ultraäänen tai mammografian avulla. Tämän jälkeen rinta pestään ja puudutetaan. Kun rinta on puutunut, lääkäri vie neulan kohteeseen ja poistaa muutoksen vakuumiaspiraatiolla. Toimenpiteen lopuksi laitetaan klipsimerkki poistetulle alueelle.

**Tutkimuksen jälkihoito**

Toimenpiteen jälkeen pistokohtaa painetaan noin 10 minuutin ajan. Pistokohtaa painetaan kauemmin, jos sinulla on verenohennuslääkitys. Pieni haava suljetaan haavansulkuteipeillä. Haavansulkuteippejä pidetään haavalla niin kauan, kun ne pysyvät iholla, kuitenkin enintään viikon ajan. Haavansulkuteippien lisäksi haavan päälle laitetaan kalvoteippi. Suihkussa voit käydä varovasti, kun kalvoteippi on hyvin kiinni iholla. Toimenpiteen jälkeen sinulle laitetaan tukiside, jota pidetään yksi vuorokausi toimenpiteen jälkeen.

Kahteen päivään ei saa uida eikä saunoa. Kahden päivän kuluttua kalvoteipin voi poistaa.

Vältä fyysistä rasitusta ja hikoilua näytteenottopäivänä.

Rintaa tulee tarkkailla erityisesti ensimmäisen vuorokauden ajan toimenpiteen jälkeen.

**Yhteystiedot**

Tutkimuspaikka: OYS G-kuvantaminen, Avohoitotalo G sisäänkäynti, R-kerros ja aula 6

(Kiviharjuntie 9, Oulu).

Mikäli sinulla on kysyttävää tästä tutkimuksesta, voit soittaa ma - pe klo 13.00–15.00 G-kuvantamiselle

puh. 040-1346416.